ਰਾਸ ਅਲ-ਖ਼ੈਮਾ
ਰਾਸ ਅਲ-ਖ਼ੈਮਾ (Arabic: رأس الخيمة) ਫ਼ਾਰਸੀ ਖਾੜੀ ਉੱਤੇ ਵਸੀ ਇੱਕ ਅਰਬ ਸ਼ੇਖ਼ਸ਼ਾਹੀ ਹੈ ਜੋ ਸੰਯੁਕਤ ਅਰਬ ਇਮਰਾਤ (ਯੂ.ਏ.ਈ.) ਦਾ ਹਿੱਸਾ ਹੈ। ਇਹਦੇ ਨਾਂ ਦਾ ਮਤਲਬ "ਤੰਬੂ ਦਾ ਸਿਖਰ" ਹੈ। ਇਹ ਇਮਰਾਤ ਯੂ.ਏ.ਈ. ਦੇ ਉੱਤਰੀ ਹਿੱਸੇ 'ਚ ਪੈਂਦੀ ਹੈ ਅਤੇ ਇਹਦੀਆਂ ਸਰਹੱਦਾਂ ਓਮਾਨ ਦੇ ਮੁਸੰਦਮ ਨਾਂ ਦੇ ਬਾਹਰੀ ਇਲਾਕੇ ਨਾਲ਼ ਲੱਗਦੀਆਂ ਹਨ। ਇਹਦਾ ਕੁੱਲ ਰਕਬਾ ਲਗਭਗ 1,684 ਵਰਗ ਕਿ.ਮੀ. ਹੈ। ਸਭ ਤੋਂ ਵੱਡਾ ਸ਼ਹਿਰ ਅਤੇ ਰਾਜਧਾਨੀ ਨੂੰ ਵੀ ਰਾਸ ਅਲ-ਖ਼ੈਮਾ ਹੀ ਆਖਿਆ ਜਾਂਦਾ ਹੈ। 2005 ਦੀ ਮਰਦਮਸ਼ੁਮਾਰੀ ਮੁਤਾਬਕ ਇਮਰਾਤ ਦੀ ਅਬਾਦੀ 210,063 ਸੀ ਜੀਹਦਾ 41.82 ਫ਼ੀਸਦੀ ਹਿੱਸਾ ਭਾਵ 87,848 ਲੋਕ ਇਮਰਾਤੀ ਨਾਗਰਿਕ ਸਨ। ਸਭ ਤੋਂ ਹਾਲੀਆ ਅੰਦਾਜ਼ਿਆਂ ਮੁਤਾਬਕ ਕੁੱਲ ਅਬਾਦੀ 250,000 ਤੋਂ 300,000 ਵਿਚਕਾਰ ਹੈ। 2010 ਦੇ ਅੰਦਾਜ਼ੇ ਵਿੱਚ ਸਥਾਨਕ ਲੋਕਾਂ ਦੀ ਗਿਣਤੀ 97, 529 ਸੀ। ਵਿਕੀਮੀਡੀਆ ਕਾਮਨਜ਼ ਉੱਤੇ Ras al-Khaimah ਨਾਲ ਸਬੰਧਤ ਮੀਡੀਆ ਹੈ।